作者：陈允平
词牌/韵律：浪淘沙慢

paragraphs: 暮烟愁，鸦归古树，雁过空堞。
南浦牙樯渐发。
阳关歌尽半阕。
便恨入回肠千万结。
长亭柳、寸寸攀折。
望日下长安近，莫遣鳞鸿成闲绝。
凄切。
去帆浪远江阔。
怅顿解连环，西窗下、对烛频哽咽。
叹百岁光阴，几度离别。
翠销粉竭。
信乍圆易散，彩云明月。
浙水吴山重重叠。
流苏帐、阳台梦歇。
暗尘锁、孤鸾秦镜缺。
羞人问、怕说相思，正满院杨花，落尽东风雪。